***Doubt*** er en amerikansk dramafilm fra 2008, regissert av John Patrick Shanley. Filmen er basert på Shanleys Pulitzer-vinnende skuespill *Doubt: A Parable*. Scott Rudin var produsent. Filmen utspiller seg i 1964 på en katolsk skole i Bronx, hvor søster Aloysius (Meryl Streep) er rektor. Søster James (Amy Adams) forteller Aloysius at fader Flynn (Philip Seymour Hoffman) viser unormalt mye oppmerksomhet til skolens eneste svarte student, Donald Miller. Aloysius begir seg ut på et korstog for å få Flynn sparket fra stillingen. Viola Davis spiller Donald Millers mor, fru Miller, som ønsker at Aloysius skal glemme saken.

Filmen hadde premiere 30. oktober 2008 på det amerikanske filminstituttets årlige filmfestival. Den hadde kinopremiere i USA 12. desember 2008 og i Norge 16. januar 2009. Streep, Hoffman, Adams og Davis fikk alle god kritikk for sine rolletolkninger i filmen, og de ble nominert til hver sin Oscar under den 81. Oscar-utdelingen i 2009.

Handling
--------

Fader Brendan Flynn (Philip Seymour Hoffman) er en karismatisk prest ved en katolsk barneskole i Bronx som forsøker å lette på skolens strenge reglement. Reglementet har i en lang årrekke blitt overholdt av søster Aloysius (Meryl Streep), skolens konservative rektor som tror på makt og disiplin.

Etter hvert tar skolen i mot sin første svarte elev, Donald Miller (Joseph Foster). Naive og uskyldige søster James (Amy Adams) forteller Aloysius at fader Flynn har vist unormalt mye oppmerksomhet til Donald. Søster Aloysius begir seg ut på et korstog for å få frem sannheten og for å få Flynn sparket fra stillingen. Donald Millers mor (Viola Davis) bønnfaller Aloysius om å glemme saken, ettersom Flynn er den eneste som har vært snill mot sønnen.

Uten bevis har Aloysius kun sin egen overbevisning å gå etter, og det er ingen rom for tvil.

Medvirkende
-----------

* Meryl Streep som søster Aloysius Beauvier
* Philip Seymour Hoffman som fader Brendan Flynn
* Amy Adams som søster James
* Viola Davis som fru Miller
* Joseph Foster som Donald Miller

Mottakelse
----------

Meryl Streep ble nominert til en Oscar for sin rolleskildring. Foto: Glyn Lowe 
### Anmeldelser

Espen A. Eik fra *Aftenposten* var fornøyd og skrev: «Dialogen står i sentrum, fortettet og skarp. Gjennom en liten håndfull svært effektive scener, gjerne bare med to aktører, belyses en uklar situasjon fra flere sider. Etiske spørsmål reises og gis flere mulige svar, men alltid med et vindu litt på gløtt slik at tvilen kan komme snikende inn.» Han mente at filmen likevel hadde preg av å være basert på et skuespill, og at Shanley burde brukt flere filmatiske virkemidler. Eik roste også innsatsen til skuespillerne:

> Meryl Streep og Phillip Seymour Hoffman er forlengst etablert som de fremste på sine felt, og de viser igjen hvorfor. Streeps tolkning av søster Aloysius fremstår som noe karikert, helt til man skjønner at Aloysius spiller også for sine omgivelser. Se spesielt opp for Viola Davis i rollen som Millers mor, en birolle som gjør mye for å forklare noe som var uklart, og ikke minst forvanske det som synes enkelt.
> 
> 
> 

### Utmerkelser

*Doubt* ble nominert til flere bransjepriser, blant annet tre BAFTA-priser, seks Critics' Choice Movie Awards, fem Golden Globe-priser og fem Screen Actors Guild Awards. Streep vant en Screen Actors Guild Award for sin rolleskildring i filmen. *Doubt* var i tillegg nominert til fem Oscar-priser under den 81. Oscar-utdelingen i 2009:

* Oscar for beste kvinnelige hovedrolle – Meryl Streep
* Oscar for beste mannlige birolle – Phillip Seymour Hoffman
* Oscar for beste kvinnelige birolle – Amy Adams
* Oscar for beste kvinnelige birolle – Viola Davis
* Oscar for beste filmatisering – John Patrick Shanley

Referanser
----------

1. ↑  «Doubt». *Box Office Mojo*. Besøkt 26. januar 2018.
2. 1 2  Espen A. Eik (15. januar 2009). «Kvalitet i alle ledd». *Aftenposten*. Besøkt 26. januar 2018.
3. ↑  «The 81st Academy Awards (2009) Nominees and Winners». Academy of Motion Picture Arts and Sciences (AMPAS). Besøkt 26. januar 2018.

Eksterne lenker
---------------

* (en) *Doubt* på Internet Movie Database Rediger på Wikidata

* (no) *Doubt* hos Filmfront Rediger på Wikidata

* (sv) *Doubt* i Svensk Filmdatabas Rediger på Wikidata

* (da) *Doubt* i Danmark Nationale Filminstitut Rediger på Wikidata

* (en) *Doubt* på AllMovie Rediger på Wikidata

* (fr) *Doubt* på Allociné Rediger på Wikidata

* (nl) *Doubt* på MovieMeter Rediger på Wikidata

* (en) *Doubt* på Turner Classic Movies Rediger på Wikidata

* (en) *Doubt* på Rotten Tomatoes Rediger på Wikidata

* (en) *Doubt* på Metacritic Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** BBC Things
 |